Tekort aan verpleegsters ‘’n ramp wat dreig’Foto ter illustrasie. (Foto: pixabay) Die Solidariteit-beroepsgilde vir verpleegkundiges het gesê groter samewerking is dringend nodig as die opleidingskrisis in die bedryf opgelos wil word. Hennie Bierman, hoof van Solidariteit-beroepsgildes, het gesê Suid-Afrika het kritieke probleme met die opleiding van verpleegkundiges. Volgens hom het die ondoeltreffendheid van die SA Raad op Verpleging (SARV) ŉ negatiewe uitwerking op die finalisering van regulasies oor verpleegopleiding, die akkreditering van nuwe instellings vir verpleegopleiding, -praktyk en -programme asook die herakkreditering van bestaande instellings en programme vir verpleegonderrig. “Die grootste probleem is dat daar gesloer word met die akkreditasie van alle verpleegkursusse en die goedkeuring van private verpleeginstansies wat al sedert 2014 aan die gang is. Die gebrek aan kommunikasie tussen die SARV en die departement van hoër onderwys en opleiding is verantwoordelik vir die vertraging,” het Bierman gesê. Die strategiese plan vir verpleegopleiding, wat voorsiening maak vir nuwe kwalifikasies, is in 2013 al ingestel, maar nie die private opleidingsinstellings, óf die nuwe kurrikulums is al goedgekeur of geakkrediteer nie. “Geen private instansie het die afgelope drie jaar goedkeuring vir opleiding ontvang nie en die SARV het heelwat van die kursusse wat by bestaande private instansies aangebied word, reeds in 2015 opgeskort. Dit beteken dat daar selfs nog minder verpleegsters opgelei word, wat ekstra druk op die bestaande verpleegsters in die beroep plaas wat weer ŉ impak op dienslewering het,” het Bierman gesê. Volgens hom word tot 60% van die land se verpleegopleiding by private instellings gedoen en daarom sal die akkreditering van dié instellings veel doen om verpleegtekorte te voorkom. Bierman het gesê die SARV, die departement van hoër onderwys en die departement van gesondheid moet dringend beter begin saamwerk. “Die SARV en die departement van gesondheid moet dringend hul raamwerk vir die opleiding van verpleegkundiges prioritiseer en seker maak hulle praat dieselfde taal om ŉ dreigende opleidingsramp te voorkom,” het Bierman gesê.